Cleo se ‘ontvoerder’ vra uitstel van saakDié foto – glo van Terence Darrel Kelly – is op verskeie internasionale nuuswebtuistes gepubliseer. (Foto: The Daily Mail Australia) Die hoëprofielsaak van Terence Darrel Kelly (36), die man wat daarvan beskuldig word dat hy Cleo Smith (4) by ŉ Australiese kampterrein ontvoer het, is tot 24 Januarie uitgestel. Dít volg nadat die hof ŉ versoek vir verdaging deur Kelly se regsverteenwoordiger toegestaan het. Kelly het Maandag virtueel voor die Carnarvon-hof in Wes-Australië verskyn vanuit die Casuarina-maksimumsekuriteit-tronk in Perth waar hy al langer as ŉ maand aangehou word. Hy word onder meer van kinderdiefstal aangekla. Maroela Media het vroeër berig dat Cleo op 16 Oktober uit ŉ tent by die Blowholes-kampterrein ontvoer is. Die polisie het haar ná 18 dae uit ŉ geslote kamer in Kelly se huis in Carnarvon, relatief naby aan die kampterrein, gered. Kelly is kort voor dié redding in ŉ straat naby sy huis deur die polisie voorgekeer en in hegtenis geneem. Hy is nie Maandag deur die hof versoek om te praat nie, maar sy regsverteenwoordiger het tydens die vlugtige hofverskyning vir uitstel gevra. Die redes hiervoor is nog nie bekend nie. Die nuusblad Perth Now berig Kelly het homself al twee keer sedert sy inhegtenisneming in sy tronksel seergemaak. Hy moes glo in albei gevalle hospitaalbehandeling ontvang. Die besonderhede oor die beweerde selfbeseringsvoorvalle is egter nie duidelik nie. Nog ŉ Australiese nuusblad, News.co.au, het verlede maand berig dat Kelly as ŉ “alleenloper” deur lede van die gemeenskap bestempel is. Cleo Smith (4) kort nadat polisie haar uit Kelly se huis gered het. (Foto: Facebook / Western Australia Police) ŉ Niggie van Kelly het intussen ook besonderhede oor sy kinderdae aan die media bekendgemaak. Kelly is in 1987 op tweejarige ouderdom deur Penny Walker, ŉ gerespekteerde lid van die inheemse gemeenskap, ingeneem en grootgemaak. Volgens die niggie, wie se naam nie genoem word nie, was Kelly baie geheg aan Walker en het hy ná haar afsterwe in 2020 baie meer teruggetrokke geword. Hy het homself ook glo toenemend in die huis wat hy met Walker gedeel het, toegesluit. Dit is die einste huis waar Cleo Smith op 3 November ontdek is. “Hulle [Walker en Kelly] was baie geheg aan mekaar. Sy was al wat hy gehad het. Ek dink haar afsterwe het hom gebreek. “Hy was baie eensaam. Sy gedrag het verander. Hy het homself in die huis toegesluit,” het die niggie aan internasionale media gesê. Sy sê voorts dat Walker Kelly as kind geweldig bederf het. Kennisse en familielede het hom glo as gevolg hiervan “Walker se klein prinses” gedoop. Maroela Media het vroeër berig dat Kelly glo ŉ reusepopversameling in sy huis het. Verskeie sosialemediaprofiele, glo deur Kelly geskep, dui daarop dat die Bratz-modepoppe hom veral fassineer.